**Mieli Mūsų, Pandėlio pradinės mokyklos ir Kazliškio skyriaus bendruomenės, nariai !**

 ... Laiko karuselė nesustodama mus neša tolyn, jau tvirtai žengiame į 2017 metus. Tačiau negalime neatsigręžti atgal ir dar kartą labai nuoširdžiai, šiltai ir betarpiškai nepadėkoti Jums visiems tiesiog už buvimą kartu, už mūsų ir Jūsų bendras pastangas dėl mums patikėtų mokinių, už Jų pasiekimus, žinias ir pažangą, kurią mums visiems kartu pavyko pasiekti, už Jūsų geranorišką pagalbą ir atsiliepimus į mūsų kvietimus dalyvauti konkursuose, akcijose, šventėse bei renginiuose tiek klasių veikloje, tiek visos mokyklos ar bendruomenės gyvenime.

Tikime, kad glaudų bendravimą bei bendradarbiavimą pratęsime ir 2017 metais. Mūsų bendri tikslai bei uždaviniai tikrai nesikeis - mes, mokinių, mokytojų ir tėvų bendruomenės pastangomis privalome siekti, pasiekti ir užtikrinti dar geresnes, aukštesnes, kokybiškesnes mokinių žinias, gebėjimus bei įgūdžius ar pasiekimus. Privalome užtikrinti, kad kiekvienas mokinys pasijustų padaręs pažangą ir trokštų tai daug daug kartų pakartoti. Mieli Tėveliai, mes ir toliau tęsime pokalbius bei susitarimus su Jumis, siekdami, kad Jūsų vaikai pasiektų bei įgytų kuo aukštesnių pasiekimų ir žinių.

Dėkojame Jums už visokeriopą pagalbą, ypatingai už finansinę, kurią skyrėte skirdami mūsų mokyklai 2 % gyventojų pajamų mokesčio. Iš tų lėšų įsigijome tualetinio popieriaus laikiklius, perkame tualetinį popierių, nupirkome elektrinį rankų džiovintuvą, užsakėme klasėms drabužių kabyklas svečių drabužiams ir t. t. Jau ir šiais metais tuojau prasidės gyventojų pajamų deklaravimo laikotarpis, kuris tęsis iki 2017 m. gegužės 01 d.

Būsime labai dėkingi, jei ir šiais metais skirsite mums 2% gyventojų pajamų mokesčio, dar prikalbinsite kaimynus, draugus ar gimines ... Visos lėšos atitenka Jūsų ir mūsų vaikų gerbūviui, be kurių neturėtume net ir tokių, ypatingai svarbių ir būtinų dalykų.

 Apgalvoto skubėjimo, pasvertų sprendimų ir didžiausių investicijų šiuo metu neįkainojamam savo brangiausiam turtui – vaikams ....

 Mokyklos administracija ir mokytojai